Euroopa Parlamendi resolutsioon,

5. mai 2010,

tähelepanekutega, mis on Euroopa Ravimiameti 2008. aasta eelarve täitmisele heakskiidu andmist käsitleva otsuse lahutamatu osa

EUROOPA PARLAMENT,

võttes arvesse Euroopa Ravimiameti 2008. aasta lõplikku raamatupidamise aastaaruannet;

võttes arvesse kontrollikoja aruannet Euroopa Ravimiameti 2008. eelarveaasta raamatupidamise aastaaruande kohta koos ameti vastustega [1];

võttes arvesse nõukogu 16. veebruari 2010. aasta soovitust (5827/2010 – C7-0061/2010),

võttes arvesse EÜ asutamislepingu artiklit 276 ja ELi toimimise lepingu artiklit 319;

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [2] eriti selle artiklit 185;

võttes arvesse Euroopa Parlamendi ja nõukogu määrust (EÜ) nr 726/2004, [3] millega asutatakse Euroopa Ravimiamet, eriti selle artiklit 68;

võttes arvesse komisjoni 19. novembri 2002. aasta määrust (EÜ, Euratom) nr 2343/2002 raamfinantsmääruse kohta asutustele, millele viidatakse määruse (EÜ, Euratom) nr 1605/2002 artiklis 185, [4] eriti selle artiklit 94;

võttes arvesse kodukorra artiklit 77 ja VI lisa;

võttes arvesse eelarvekontrollikomisjoni raportit ning keskkonna-, rahvatervise- ja toiduohutuse komisjoni arvamust (A7-0078/2010),

A. arvestades, et kontrollikoda märkis, et ta sai piisava kindluse 2008. aasta raamatupidamise aastaaruande usaldatavuse ja selle aluseks olevate tehingute seaduslikkuse ja korrektsuse kohta;

B. arvestades, et Euroopa Parlament andis 23. aprillil 2009. aastal heakskiidu Euroopa Ravimiameti tegevdirektori tegevusele ameti 2007. aasta eelarve täitmisel [5] ja võttis eelarve täitmisele heakskiidu andmise otsusele lisatud resolutsioonis muu hulgas teadmiseks:

- eelarve haldamise puudused seoses telemaatikaprogrammiga,

- hankemenetlustega seotud puudused,

- edusammud lõivude eeskirjade täitmise tagamisel;

1. märgib, et Euroopa Ravimiameti 2008. aasta eelarve suurus oli 182900000 eurot ja sellele eelnenud aasta eelarve oli 163100000 eurot; märgib lisaks, et ühendustelt sai amet 2008. aastal toetust 34000000 euro suuruses summas, mis on 2,4 % väiksem 2007. aasta summast;

Tulemused

2. avaldab ametile tunnustust selle eest, et amet on võtnud kasutusele täiustatud tegevuspõhise eelarvestamise ja kasutajate rahulolu jälgimise; võtab ühtlasi teadmiseks, et amet kontrollib praegu oma komiteestruktuuri toimivust, et parandada komiteede koostoimet, kuna on suurenenud teaduskomiteede arv ja nende tehtava teadustöö maht;

Assigneeringute ülekanded

3. tunneb muret kontrollikoja tähelepaneku pärast, mille kohaselt kanti eelarveassigneeringutest järgmisse eelarveaastasse üle 36000000 eurot (19,7 % eelarvest) ja 9700000 euro (st 5,3 % eelarvest) väärtuses assigneeringuid tühistati; rõhutab, et sarnaselt eelnevate aastatega oli halduskuludeks eraldatud assigneeringute ülekannete kõrge tase (21400000 eurot) seotud ravimite valdkonna reguleerimisele suunatud IT kulutustega; ning on seetõttu mures, et selline olukord on püsinud juba mitu aastat ning on vastuolus aastasuse põhimõttega;

Hankemenetlused

4. palub ametil parandada oma hankemenetluste kvaliteeti, et kõrvaldada kontrollikoja leitud puudused (nt hinnakriteeriumide ebasobivad hindamismeetodid, valitud menetluste ebapiisav põhjendatus);

5. võtab teadmiseks, et ameti pikaajaline poliitika on olnud sõlmida valuutavahetuse tulevikutehinguid, et kindlustada osa oma halduseelarvest naelsterlingi vahetuskursi ebasoodsa kõikumise vastu; loodab, et amet käitub selliste tehingute tegemisel ettevaatlikult; soovitab, et riskihaldamisstrateegia jälgimiseks tuleks luua töörühm;

Maksutulu

6. rõhutab, et hindamisteenuste eest makstud lõivud on ameti peamine tuluallikas, mis moodustas 2008. aasta kogutulust 70,2 %; tuletab sellega seoses meelde, et ametite jaoks, kes saavad oma tulu laekuvatest maksudest, on sihtotstarbeliste tuludega seotud rahastamisvahend oluline, sest võimaldab neil toime tulla turu ootamatute arengutega;

7. võtab teadmiseks, et ameti raamatupidamine kajastab 2008. aastal saadud intressitulu väärtuses 2046000 eurot; järeldab aastaaruande ja intressimaksete mahu põhjal, et ameti käsutuses on püsivalt väga palju sularaha; võtab teadmiseks, et 31. detsembril 2008 oli ameti sularahareservi maht 41887000 eurot; palub komisjonil uurida võimalusi, millega tagatakse määruse (EÜ, Euratom) nr 2343/2002 artikli 15 lõike 5 kohase vajadustepõhise sularahahalduse põhimõtte igakülgne täitmine, samuti seda, milliseid kontseptuaalseid muudatusi on vaja selleks, et hoida ameti sularahareserv püsivalt võimalikult väiksena;

Personal

8. märgib, et kinnitatud ametikohtade loetelus oli 2008. aastal 481 ametikohta, millest 2008. aasta lõpus oli täidetud 469; märgib, et 2008. aastal võeti tööle 41 muud töötajat (abiteenistujad, lepingulised töötajad, riikidest lähetatud eksperdid) ja seega oli töötajaid kokku 587;

Siseaudit

9. võtab teadmiseks, et komisjoni siseauditi talitus tegi oma auditiaruandes ühe "kriitilise" soovituse seoses ekspertide huvide konfliktidega ja kaheksa "väga olulist" soovitust, mis puudutasid ameti töötajate huvide konfliktide dokumenteerimist, arhiveerimissuuniste hindamise ja väljatöötamise haldusmenetlusi toetavaid andmebaase ning selliste suuniste täielikku rakendamist;

10. tunnustab ametit selle eest, et amet on vastu võtnud tegevusjuhendi, milles määratakse kindlaks haldusnõukogu, komiteede liikmete, ekspertide ja ameti töötajate sõltumatust ja konfidentsiaalsust puudutavad põhimõtted ja juhtnöörid;

11. viitab eelarve täitmisele heakskiidu andmise otsusele lisatud muude horisontaalsete tähelepanekute osas oma 5. mai 2010. aasta resolutsioonile ametite tulemuste, finantsjuhtimise ja kontrolli kohta [6].

[1] ELT C 304, 15.12.2009, lk 27.

[2] EÜT L 248, 16.9.2002, lk 1.

[3] ELT L 136, 30.4.2004, lk 1.

[4] EÜT L 357, 31.12.2002, lk 72.

[5] ELT L 255, 26.9.2009, lk 117.

[6] Vastuvõetud tekstid, P7_TA(2010)0139. Vt käesoleva Euroopa Liidu Teataja lk 241.

--------------------------------------------------